NVG se Jiba, Mrwebi seëvier in appèlhofAdv. Nomgcobo Jiba. Foto: GovernmentZA/Flickr Die appèlhof het Dinsdag ŉ hofbeslissing dat Nomgcobo Jiba en Lawrence Mrwebi van die Nasionale Vervolgingsgesag (NVG) van die rol van advokate geskrap moet word, tersyde gestel. In ŉ meerderheidsuitspraak het die appèlhof Jiba en Mrwebi se appèl teen ŉ 2016-beslissing van die Pretoria-hooggeregshof met koste toegestaan. Jiba en Mrwebi is op 15 September 2016 deur regter Francis Legodi van die rol van advokate geskrap. Die appèlhof het bevind die Algemene Balieraad van Suid-Afrika het egter versuim om te bewys dat Jiba, die nasionale adjunkdirekteur van openbare vervolging, skuldig was aan wangedrag in haar hantering van die Richard Mdluli-saak. Die Balieraad se klagte teen Mrwebi, die spesiale direkteur van openbare vervolging, het ook verband gehou met die Mdluli-saak. Daar is spesifiek aangevoer dat hy ŉ wanvoorstelling gemaak het van die omvang van sy konsultasie met die NVG se adv. Sibongile Mzinyathi voordat daar ŉ besluit geneem is om aanklagte van bedrog en korrupsie teen Mdluli, die voormalige hoof van die polisie misdaadintelligensie-eenheid, terug te trek. Die appèlhof het bevind dat die Balieraad wel kon vasstel dat Mrwebi hom aan wangedrag skuldig gemaak het, maar dat die straf om hom van die rol te skrap nie geregverdig is nie omdat sy gedrag nie tot sy eie persoonlike voordeel was nie. “Die uitspraak bepaal verder dat die hooggeregshof gefouteer het deur Mrwebi van die rol te skrap en dat die hof versuim het om te oorweeg of skorsing nie ŉ gepaste straf sou wees nie. Die uitspraak bepaal die gepaste sanksie is vir Mrwebi om geskors te wees as ŉ advokaat vir ŉ tydperk van ses maande vanaf 15 September 2016,” het die appèlhof beslis.